जवानों के सिर काटने की घटना के बाद जवाबी कार्रवाई में मारा गया लश्कर का आतंकवादी : सेना अधिकारी  
मारा गया लश्कर का आतंकवादी : सेना अधिकारी
पाकिस्तान के बार्डर एक्शन टीम का सदस्य था
अधिकारी ने कहा कि उसका शव नहीं मिल सका
सेना के एक अधिकारी ने कहा कि ऐसा माना जा रहा है कि थल सेना की उस जवाबी कार्रवाई में लश्कर ए तैयबा का एक आतंकवादी मारा गया, जो इस महीने की शुरुआत में पाकिस्तानी सैनिकों द्वारा पुंछ जिले में नियंत्रण रेखा पार कर दो भारतीय सुरक्षा बलों के सिर काटे जाने के बाद की गई थी.
 
अधिकारी ने कहा कि पाकिस्तान के बहावलपुर में मुख्य मार्ग बिद्दरशेर का निवासी अबु अली शेराज उर्फ इबिनी अबुल माजिद एक मई को कृष्णा घाटी सेक्टर में हमला करने वाले पाकिस्तान के बार्डर एक्शन टीम का सदस्य था.
 
अधिकारी ने पाकिस्तान की खुफिया जानकारी का हवाला देते हुए कहा कि संभवत: शेराज जवानों के सिर काटे जाने की घटना के बाद सेना की जवाबी कार्रवाई में मारा गया. अधिकारी ने कहा कि उसका शव नहीं मिल सका क्योंकि इलाके में भारी गोलेबारी के कारण तलाश अभियान नहीं चलाया जा सका.
 
उन्होंने पाकिस्तान की खुफिया जानकारी का जिक्र करते हुए कहा कि आतंकवादी का शव संभवत: पाकिस्तान को भी नहीं मिला क्योंकि 16 मई को उसकी गैर मौजूदगी में उसका अंतिम संस्कार किया गया.